Meer slegte nuus vir motoristeMotoriste gaan Maartmaand moontlik hul hande dieper in hul sakke moet druk vir petrol en diesel. Paul Joubert, senior navorser by Soldariteit se Navorsingsinstituut, het aan Maroela Media gesê weens stygende internasionale petroleumprodukpryse, maar ook weens die swakker rand/dollar-wisselkoers, sal daar na alle waarskynlikheid groot stygings in die pryse van beide petrol en diesel op 6 Maart wees. “Indien die huidige tendense vir die res van die maand voortduur, kan die prys van petrol met sowat 85c per liter styg en die groothandelprys van diesel met sowat 67c. Dit sal nuwe rekordpryse vir beide petrol en diesel wees, met 93-oktaan petrol wat R12,91 in Gauteng sal kos en die groothandelprys van diesel met 0,05% swawelinhoud op sowat R11,96 per liter,” het Joubert gesê. Hierdie stygings kan tot ŉ geringe mate teengewerk word deur die waarskynlike daling van die leiheffing, wat met 2,2c of 6,58c per liter kan daal. “Indien die rand teen die dollar sou versterk en indien internasionale petroleumprodukpryse begin daal, kan die styging teengewerk word, maar die kanse daarvoor is nie baie goed nie.”